# Sofia Okunevska

Sofia Okunevska (ucraïnès: Софія Атанасівна Окуневська-Морачевська) (Dovjanka, 12 de maig de 1865 - Lviv, 24 de febrer de 1926) fou una metgessa i escriptora feminista.

## Biografia

Sofia nasqué el 12 de maig del 1865 al poble de Dovzhanka, prop de Ternòpil. Se li va permetre assistir a l'escola secundària, la qual cosa era inusual per a les xiquetes llavors, i es graduà al 1886 amb molt bones notes. Com que l'Imperi austrohongarés no admetia dones en les universitats, el 1887 Sofia i la seua cunyada Natalia Kobrinska se n'anaren a Suïssa; Kobrinska hi estudià economia i Sofia Okunevska estudià en la facultat de medicina de la Universitat de Zúric. El 1896, fou la primera dona llicenciada de la universitat i la primera metgessa de l'Imperi austrohongarès i d'Ucraïna. Malgrat això, Sofia va tenir sempre dificultats per a trobar treball pel fet de ser dona.
Amb el pseudònim de Yeryna, publicà relats sobre la vida urbana en l'antologia La primera corona, editada per les activistes feministes Natalia Kobrinska i Olena Pchilka. Sofia Okunevska també va ser una activista pel moviment feminista a Galítsia i Àustria-Hongria. També col·laborà en la creació de la "Comissió mèdica", el primer sindicat mèdic d'Ucraïna.
El 1890 es va casar amb l'estudiant polonés Vaclav Moraczewski i el 1896 nasqué el seu fill Yuri. Aquest any, Sofia Okunevska va presentar la tesi doctoral sobre els canvis en la sang sota la influència de l'anèmia, i es doctorà en medicina. Després del naixement de la seua filla Eva el 1898, la família va viure a Suïssa i a Karlovy Vary (actual República Txeca) abans que comencàs a treballar en un hospital de Lviv. Allí s'especialitzà en ginecologia i impartí cursos d'obstetrícia. També va compilar un diccionari de terminologia mèdica en ucraïnés, així com la història sobre la vida urbana Arena. Arena! i l'assaig La servitud familiar en cançons i cerimònies nupcials.
Durant la Primera Guerra Mundial, Sofia Okunevska atengué soldats ucraïnesos ferits. Després de la guerra es va divorciar i obrí la seua consulta mèdica a Lviv. La seua filla es va suïcidar, i és per això que Sofia va sofrir depressió. Fou la primera metgessa que utilitzà radioteràpia en la lluita contra el càncer en tot l'Imperi austrohongarés.
Sofia Okunevska va morir a l'hospital per una apendicitis, i la soterraren al cementeri de Lichakiv, a Lviv.

## Referències

* ↑ Mackiewicz, Joanna. Pierwsze kobiety z dyplomem lekarza na terenie zaborów rosyjskiego i austriackiego (en polonés), 1999.
* ↑ «Polona» (en polonès). polona.polonés. [Consulta: 29 febrer 2024].
* ↑ «Софія Окуневська-Морачевська: перша жінка-лікар Австро-Угорщини - ilvivyanyn.com», 21-09-2022. [Consulta: 16 juny 2023].
* ↑ «Софія Окуневська-Морачевська: перша жінка-лікар Австро-Угорщини - ilvivyanyn.com», 21-09-2022. [Consulta: 21 setembre 2022].
* ↑ «ОКУНЕВСЬКА-МОРАЧЕВСЬКА Софія». Ukrainian History Organization. НАН України, Інститут історії України ( National Academy of Sciences of Ukraine, Institute of History of Ukraine), 2010. Arxivat de l'original el 2016-10-19. [Consulta: 1r novembre 2016].
* ↑ Кіцера, О.Ом.; Кіцера, О.Ол.; Кіцера, Н.І. «Софія Атанасівна Окуневська-Морачевська – перша жінка-лікар Буковини і Галичини (1865-1926)» (en ucraïnés). журнала "Жіночий лікар" (Woman Doctor Magazine) [Kiev], 1, 2011, pàg. 48-49. Arxivat de l'original el 2016-11-01 [Consulta: 1 November 2016-11-01].
* ↑ Перша лікарка Австро-Угорщини Arxivat 9 January 2017$^{[Datemismatch]}$ a Wayback Machine. // журнал «Український тиждень» 08.01.2017
* ↑ «Софія Окуневська: перша українська жінка-лікарка гінеколог.» (en ucraïnés). Українки, 08-11-2020. [Consulta: 29 febrer 2024].
* ↑ «SOFIA OKUNEVSKA: LA PRIMERA doctora i ginecòloga ucraïnesa» (en ucraïnés). [Consulta: 12 març 2022].